****

**NÕO VALLAVALITSUS**

Lp valdkonna eest vastutav minister,

kaasatud ministeeriumid ja riigiasutused 28. august 2025 nr 7-1.4/1234

**Nõo valla üldplaneeringu ja keskkonnamõju strateegilise hindamise aruande eelnõu avalikust väljapanekust ja avalikust arutelust teavitus**

Nõo Vallavalitsus annab teada Nõo valla üldplaneeringu ja keskkonnamõju strateegilise hindamise (edaspidi KSH) aruande eelnõu avalikustamisest ja avalikust arutelust.

Nõo valla üldplaneeringu koostamine ja KSH algatati [Nõo Vallavolikogu 15.12.2022 otsusega nr 51](https://atp.amphora.ee/nvv/index.aspx?itm=195926). Üldplaneeringu põhieesmärk on kogu valla haldusterritooriumi ruumilise arengu põhimõtete ja suundumuste määratlemine kooskõlas Nõo valla arengukava visiooni, strateegiliste eesmärkide ja eelarvestrateegiaga. Üldplaneeringuga luuakse eeldused hea ning turvalise elukeskkonna loomiseks, ühtselt toimiva rohestruktuuri ja väärtuslike maastike hoidmiseks, kogukondlikke väärtusi kandva ruumi säilimiseks ning strateegiliste eesmärkide täitmiseks vajaliku maareservi, taristu ning korrastatud teedevõrgu tagamiseks.

Üldplaneeringuga ei kavandata olulisi muudatusi väljakujunenud asustusstruktuuris vaid soodustatakse välja kujunenud asulate funktsionaalset toimimist läbi maakasutuse suunamise.

Üldplaneeringus sätestatud maakasutus- ja ehitustingimused on seatud eesmärgiga tagada tasakaalustatud ja läbimõeldud areng selliselt, et piirkonnas säiliksid iseloomulikud väärtused.

Asustuse suunamine tiheasustusalal lähtub põhimõttest, et esmajärjekorras arendatakse välja olemasoleva asustusega piirnevad alad, neid järk-järgult laiendades. Hajaasustuses on eesmärk säilitada olemasolev maalisele piirkonnale iseloomulik asustus.

Üldplaneeringu koostamisega paralleelselt viiakse läbi KSH. KSH aruande eelnõu selgitab, kirjeldab ja hindab üldplaneeringu elluviimisega kaasnevat olulist keskkonnamõju ja määrab vajadusel mõjude leevendusmeetmed ja suunised edaspidiseks. KSH läbiviija on Skepast&Puhkim OÜ, juhtekspert Eike Riis.

Üldplaneeringu eelnõu koosneb seletuskirjast ja kaardimaterjalist, mis moodustavad tervikliku planeeringulahenduse. Üldplaneeringu koostaja on Skepast&Puhkim OÜ, volitatud maastikuarhitekt-ekspert Kairi Mänd. Üldplaneeringu koostamise korraldaja on Nõo Vallavalitsus (Voika tn 23, Nõo alevik) ning üldplaneeringu kehtestaja Nõo Vallavolikogu (Voika tn 23, Nõo alevik).

Üldplaneeringu ja KSH aruande eelnõu avalik väljapanek toimub **15. septembrist kuni   
15. oktoobrini 2025.**

Üldplaneeringu ja KSH aruande eelnõu ning seonduvate materjalidega on võimalik tutvuda Nõo valla veebilehel [Üldplaneeringu kaasamiskeskkonnas](https://gis.skpk.ee/portal/apps/sites/#/n6okaasamiskeskkond) ning avalikustamise ajal paberkandjal kahes asukohas:

1. Nõo raamatukogu keskkogus (Voika tn 23, Nõo alevik),
2. Nõo raamatukogu Luke harukogus (Vanajärve tn 2 Luke küla).

Arvamused palume esitada eelnõu avaliku väljapaneku ajal Nõo Vallavalitsusele (Voika tn 23, Nõo alevik 61601, Tartu maakond, e-post [vald@nvv.ee](mailto:vald@nvv.ee) ).

Üldplaneeringu ja KSH aruande eelnõu avalik arutelu korraldatakse **27. novembril 2025 Nõo kultuurimajas (Voika tn 23, Nõo alevik) kell 18.00.**

Lugupidamisega

*/allkirjastatud digitaalselt/*

Maano Koemets

vallavanem

Piia Raig, [piia.raig@nvv.ee](mailto:piia.raig@nvv.ee), +372 5332 4845.